In nomine Domini nostri Jhesu Christi. Amen. Nos f[ra]ter Hugo Chatardi, prior claustralis monasterii Mauziacensis totusque ejusdem loci Deo devotus conventus, Claromontensis dyocesis, Cluniacensis ordinis, notum facimus universis quod religiosi viri frater Poncius Densac, prior Sancti Georgii de Montibus, frater Gerardus de Valletas, prior de Podio Sancti Ambrosii, monachi monasterii de Mauziaco, Claromontensis dyocesis, Cluniacensis ordinis, ac religiosus vir frater Petrus de Valeriis, prior de Cella Bruerie et monachus monasterii Dolensis, Bituricensis dyocesis, conpromissarii seu comissarii electi et assumpti a nobis priore et conventu predictis, habentes generalem et liberam potestatem providendi hac vice et vacacio[ne] nostro predicto monasterio de abbate, prout in instrumento publico super hiis confecto sigillis nostris sigillato et signo Renulphi de Ussello, auctoritate Sedis ap[ostolice] notarii publici, signato plenius continetur, se in quadam capella juxta capitulum dicti nostri monasterii insimul congregarunt et ibidem habita collacione seu..... plurium personarum, post susceptum in se honus conpromissi hujusmodi seu comissi, finaliter divina favente gratia, duo ex ipsis conpromissariis seu comissariis in tertium [conpromissa]rium, videlicet in supradictum fratrem Petrum de Valeriis, ut in abbatem dicti monasterii eligeretur seu postularetur, seu quod de ipso provideretur de abbate unanimiter [et concor]diter consenserunt, prout ipsi adhuc ardente candela, de qua fit mentio in predicto conpromisso seu comisso, postmodum nobis in capitulo retulerunt ipsisque... ad capitulum nostrum et eorum potestate durante predictus frater Poncius, alter de conpromissariis seu comissariis antedictis, de mandato et voluntate, et expresso [a]ssensu predicti fratris Geraldi college sui, vice sua et ipsius college ac vice tocius conventus et ex potestate sibi, ut est dictum, tradita et concessa, dictum religiosum virum, fratrem Petrum de Valeriis, elegit in postulando et postulavit in eligendo in abbatem nostri monasterii prelibati et de ipso providit nostro monasterio in hunc modum. «In nomine Patris et Filii et Spiritus sancti. Amen. Cum vacante monasterio de Mauziaco, Claromontensis dyocesis, Cluniacensis ordinis, placuerit nobis omnibus et singulis per viam conpromissi seu comissi providere eidem monasterio de abbate, michique fratri Poncio Densac, priori Sancti Georgii de Montibus, et fratri Gerardo de Valletas, priori de Podio Sancti Ambrosii, monachis ejusdem monasterii ac religioso viro fratri Petro de Valeriis, priori de Cella Bruerie et monacho monasterii Dolensis, Bituricensis dyocesis, sociis meis, quem fratrem Petrum de Valeriis prior claustralis et conventus ipsius monasterii de Mauziaco, tanquam amicum fidelem et consiliarium dicti monasterii de Mauziaco vocaverunt ad provisionem hujusmodi celebrandam; prefati prior claustralis et conventus dederint et concesserint ac in nos transtulerint plenam et liberam potestatem hac vice et vacacione providendi eidem monasterio de Mauziaco de abbate, nos predicti fratres Poncius et Geraldus, post diversos tractatus multiplicum personarum, finaliter divina favente gratia in predictum fratrem Petrum de Valeriis tercium collegam nostrum, ut in abbatem Mauziacensem eligeretur seu postularetur seu de eo dicto monasterio provideretur, direximus concorditer vota nostra, virum utique providum et discretum, litteratum, sciencia, vita et moribus merito comendandum, in sacris ordinibus et etate legitima constitutum ac de legitimo matrimonio procreatum, in spiritualibus et temporalibus plurimum circonspectum. Unde ego frater Poncius predictus, vice mea et vice fratris Geraldi college mei predicti ac de mandato ipsius, vice eciam et mandato tocius conventus et ex potestate michi super hoc attributa, predictum fratrem Petrum de Valeriis, prout melius de jure valere potest et debet, eligo in postulandum et postulo in eligendum in abbatem et pastorem hujus monasterii de Mauziaco antedicti et provideo de eodem.» Supradicta autem postulacione, electione seu provisione hujusmodi celebrata, nos prior et conventus predicti, omnes et singuli eam approbamus et cantando alta voce Te Deum laudamus predictam postulacionem, electionem seu provisionem clero et populo duximus sollempniter celebrandam. In quorum testimonium, ad majorem omnium firmitatem nos prefati prior claustralis et conventus monasterii de Mauziaco supradicti, presenti publico instrumento per manum Johannis Renulphi de Ussello, auctoritate Sedis ap[ostolice] notarii publici, ad requisicionem nostram, in publicam formam redacto et ejusdem notarii publici subscriptione et signo munito sigilla nostra duximus [appon]enda. Acta fuerunt hec in predicto capitulo, anno et die veneris infrascriptis, indictione octava, in presencia prioris et conventus predictorum et mei auctoritate apostolica [notarii pu]blici infrascripti, necnon et presentibus religioso patre domino B[ernardo] abbate monasterii Sancti Illidii Claromontensis et venerabilibus et discretis viris domino Stephano de M... Claromontensi, magistro Guillelmo de Hermenco, canonico Portus Claromontensis, doctoribus decretorum, testibus... ad premissa vocatis specialiter et ro[gatis]..., anno ab incarnacione Domini millesimo ducentesimo nonagesimo quarto, XII kalendas martii, scilicet die veneris ante festum cathedre sancti Petri. Et ego Johannes Renulphi de Ussello, Lemovicensis diocesis, etc. (Formule du notaire et seing. Les sceaux manquent.)